Tužba podnesena 22. rujna 2024. – Cluster Calzado Innovación/Komisija
(predmet T-501/24)
Jezik postupka: španjolski
Stranke
Tužitelj: Cluster Calzado Innovation (Elda, Španjolska) (zastupnik: R. Padilla Pascual, odvjetnica)
Tuženik: Europska komisija
Tužbeni zahtjev
Tužitelj od Općeg suda zahtijeva da:
Kao prvo, u cijelosti poništi odluku Glavne uprave za istraživanje i inovacije od 23. srpnja 2024. kojom se društvu Cluster Calzado Innovation (CCI) nalaže i. povrat iznosa od 88 559,03 eura i ii. plaćanje naknade u iznosu od 8 855,90 eura zbog nepravilnosti počinjenih u provedbi projekta SOHEALTHY zbog prekoračenja zakonskog roka zastare od četiri godine za sve nepravilnosti počinjene u okviru projekta SOHEALTHY, na temelju odredaba Uredbe Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica.1
Podredno, u slučaju neprihvaćanja glavnog zahtjeva: u cijelosti poništi odluku Glavne uprave za istraživanje i inovacije od 23. srpnja 2024. zbog prekoračenja zakonskog roka zastare od 5 godina za sve nepravilnosti počinjene u okviru projekta SOHEALTHY na temelju Uredbe (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002, koja se ratione temporis primjenjuje na projekt SOHEALTHY.1
Još podrednije, u slučaju neprihvaćanja prethodnog zahtjeva: i. u cijelosti poništi odluku Glavne uprave za istraživanje i inovacije od 23. srpnja 2024. kojom se, prema potrebi, nalaže pokretanje novog postupka radi jamčenja CCI-ovih jezičnih prava i ii. posljedično, dostava na španjolskom jeziku preslike svih OLAF-ovih komunikacija, odluka, rješenja i izvješća, kako bi se mogao valjano braniti u okviru kontradiktornog postupka.
Tužbeni razlozi i glavni argumenti
U prilog osnovanosti tužbe tužitelj ističe sljedeće tužbene razloge.
Prvi tužbeni razlog, koji se temelji na povredi načela zakonitosti, hijerarhije normi i pravne sigurnosti u pogledu Uredbe Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica i sudske prakse sudova Unije koja je tumači.
Drugi tužbeni razlog, koji se temelji na povredi načela zakonitosti, hijerarhije normi i pravne sigurnosti u pogledu financijskih uredbi Unije.
Treći tužbeni razlog, koji se temelji na povredi načela pravne sigurnosti i sudske prakse sudova Unije koja ga razvija.
Četvrti tužbeni razlog, koji se temelji na povredi temeljnih prava obraćanja Komisiji na jednom od jezika Ugovorâ i dobivanja odgovora na istom jeziku.
____________
1 SL 1995., L 312, str. 1. (SL, posebno izdanje na hrvatskom jeziku, poglavlje 1., svezak 7., str. 5.)
1 SL 2012., L 298, str. 1. (SL, posebno izdanje na hrvatskom jeziku, poglavlje 1., svezak 7., str. 248.)